Ego Henricus, comes Trecensis, notum fieri volo omnibus hominibus præsentibus et futuris, quod Sevinus de Sancto-Florentino et fratres Pontiniaci venerunt in presentia nostra ad distinguendum et recognoscendum quemadmodum idem Sevinus, memoratis fratribus Pontiniaci, totum nemus quod dicitur Sancti-Petri sub annua census redditione concederet. Concessit autem eisdem fratribus et ecclesiæ Pontiniaci totum nemus supradictum quod dicitur Sancti-Petri et circumadjacentia nemora, et nemus quod dicitur de Vesum; sed sciendum quod homines de Venesiaco et quidam homines de Turniaco, hi videlicet tantum qui de feodo Sancti-Petri sunt, habent usuariam in memorato nemore in omnia sibi necessaria, excepto quod nec dare, nec vendere, nec impignorare, nec extirpare quidquam nemoris poterunt. Ipsi autem homines quos supra diximus, propter usuariam quam eos habere in nemore diximus, costumas solitas reddent Pontiniacensi ecclesiæ et pasnagium de porcis suis. Igitur totum supradictum nemus, sicut dictum est, concessit Sevinus Pontiniacensi ecclesiæ, libere et quiete, jure perpetuo possidendum, ita ut memoratæ fratres ecclesiæ possint illud cui voluerint dare, vendere et quantum voluerint in agriculturam redigere, et facere quidquid voluerint, sicut de suo. Si autem in aliquo horum quæ Sevinus concessit, calumniam aut inquietudinem aliquam moverit, quispiam eidem ecclesiæ Sevinus acquitabit et pacificabit omnia fratribus ejusdem ecclesiæ, propter hoc totum quod Sevinus et sui concesserunt Pontiniacensi ecclesiæ quiete et libere jure perpetuo possidendum. Et propter acquitamentum ejusdem, ipsi Pontiniacenses dabunt, per singulos annos, Sevino, vel hæredi ejus qui post eum casamentum de Chanloth habuerit, censum, id est duodecim libras in crastino nativitatis Sancti-Johannis-Baptistæ, apud Sanctum-Florentinum: si autem census iste, statuto tempore, redditus non fuerit, poterit illum exigere Sevinus a censuali suo quod ab ipso tenet Pontiniaci ecclesia, excepto quod si Sevinus non acquitaverit pactum, secundum quod in præsenti carta continetur donec acquitatum fuerit non reddet censum Pontiniaci ecclesia. Sevinus autem, sive memoratus hæres, nulli censum illum dare poterit, aut vendere, aut commutare, nisi Pontiniacensi ecclesiæ, quandiu fratres ejusdem ecclesiæ tantumdem ei pro censu obtulerint quantum alius dare voluerit. Testes sunt: Ansellus de Triangulo et Garnerius, frater ejus; Willelmus de Maaleno; Willelmus, clericus comitis; Willelmus, marescaldus; Petrus Burfaldus; Drogo Brustallus. Actum anno ab Incarnatione Domini millesimo centesimo sexagesimo.